Hun har sunget og spillet, siden hun første gang blev smidt ind i et musiklokale. Hun går på musiklinjen på Aalborghus Gymnasium, sin første sang skrev hun som bare 15-årig i 9. klasse, og på både Youtube og Spotify kan man finde hendes sange nu. Men det bliver alligevel noget af et højdepunkt for 18-årige Rikke Skytte, når hun den 25. februar står på den største scene i sit liv og skal synge for cirka en million publikummer og seere. Nordjyske Rikke Skytte skal nemlig være med i Melodi Grand Prix. - Lige nu har jeg det okay med at skulle stå foran så mange mennesker, men jeg er sikker på, at det bliver ret vildt, lige inden jeg skal på scenen. Så bliver jeg nok nervøs, siger Rikke Skytte, som skal fremføre sang nummer tre, "Color My World". - Det er en sang om at farve sin egen verden og om at behandle andre, som man gerne selv vil behandles. Det er en meget poppet sang, som man stensikkert synger med på bagefter, fordi den bare fanger, fortæller den 18-årige sangerinde, der er fra Storvorde og nu bor i Aalborg. Rikke Skytte deltog i sommer i en sangskriver-camp, hvor planen var, at en masse sange skulle sendes ind til Melodi Grand Prix. Hendes eget bud på en vindersang gik dog ikke igennem nåleøjet, men det gjorde en af Mads Løkkegaards, som er en af hendes gode venner. - Han ringede til mig efterfølgende og spurgte, om jeg ville synge hans sang. Og selvfølgelig ville jeg det, siger Rikke Skytte. Uanset om hun vinder eller ej i Boxen til februar, håber Rikke Skytte, at hendes deltagen kan åbne nogle døre. - Jeg håber, at der kommer noget ud af det, så jeg forhåbentlig kan komme til at leve af min musik. Jeg vil gerne lave musik, der fanger andre, og jeg drømmer om engang at blive et forbillede for andre unge, siger Rikke Skytte. Efter planen skulle hendes første album udkomme fra pladeselskabet LG Music efter Melodi Grand Prix.
Rikke Skytte fra Storvorde går efter at leve af musikken - første stop bliver Melodi Grand Prix den 25. februar.